**Záznam zo zasadnutia konzultačnej skupiny pre dunajskú stratégiu**

6.12.2012, Hotel Bôrik, Bratislava

Prítomní: podľa prezenčnej listiny

Program zasadnutia:

1. Najnovšie aktuality v implementácii dunajskej stratégie z pohľadu koordinátora dunajskej stratégie
2. Pozičný dokument z pohľadu dunajskej stratégie
3. Prvé výročné fórum dunajskej stratégie (stretnutie v Regensburgu 27.-28. novembra 2012) – výstupy
4. Informácia o činnosti riadiacich skupín za posledné obdobie (od konania posledného stretnutia konzultačnej skupiny (máj 2012)
5. Konsolidácia členstva v konzultačnej skupine pre dunajskú stratégiu
6. Návrh na pravidelné štvrťročné predkladanie informácií o činnosti riadiacich skupín zástupcami SR v riadiacich skupinách národnému koordinátorovi
7. Rôzne

K bodu 1

Informáciu o súčasnom stave implementácie DS poskytol riaditeľ odboru prierezových priorít Ladislav Šimko. Informoval, že kompetencia Národného kontaktného bodu pre Dunajskú stratégiu prešla pod OPP na Úrade vlády SR. Na dnešné stretnutie boli prizvaní aj zástupcovia RO, ktorí budú v nasledujúcom programovom období 2014-2020 budú pravdepodobne zodpovední za implementáciu DS.

V rámci prezentácie „*EUSDR a Rámce pre prípravu Partnerskej dohody 2014 – 2020*“ uviedol špecifické odporúčania zo Stratégie Európa 2020; relevanciu a rozsah tematických cieľov pre fondy SSR; zásady podpory EÚ pre fondy SSR; indície a podmienky pre zmenený prístup v programovacom období 2014 – 2020.

K bodu 2

L. Šimko informoval, že zverejnený *Pozičný dokument Komisie k vypracovaniu Partnerskej dohody a programov na Slovensku na roky 2014 – 2020*  obsahuje pomerne silné odkazy na makroregionálne stratégie, v našom prípade na dunajskú stratégiu, to znamená, že pri príprave budúceho programovacieho obdobia bude potrebné prihliadať pri definovaní aktivít na príspevok k dunajskej stratégii. Je v ňom jednoznačný odkaz, že SR má zabezpečiť potrebné financovanie a implementáciu DS v rámci príprav nových špecifických operačných programov. S cieľom podporiť tieto aktivity je pripravený návrh transformácie programu Juhovýchodná Európa na program špeciálne určený pre dunajskú stratégiu po vzore Baltského regiónu. Vznikom tohto samostatného programu by sa systematizovalo aj financovanie aktivít koordinátorov, výmena skúseností atď. V nasledujúcom programovom období 2014-2020 bude potrebné zabezpečiť viacfondové a multizdrojové financovanie projektov dunajskej stratégie, v súlade s návrhmi nariadení pre špecifické programy.

Dňa 28.11.2012 bol uznesením vlády SR č. 657/2012 schválený *Návrh základných princípov na prípravu Partnerskej dohody Slovenskej republiky na programové obdobie 2014 – 2020*, kde je bod 6.3. venovaný nadnárodnej spolupráci a DS bude potrebné explicitne zadokumentovať do návrhu programov, vzhľadom na povinnosť obligatórneho príspevku k relevantným makrostratégiam v rámci partnerskej dohody podľa návrhu všeobecného nariadenia.

K bodu 3

Informáciu z prvého *Výročného fóra dunajskej stratégie* (stretnutie v Regensburgu 27.-28. novembra 2012) poskytol riaditeľ odboru prierezových priorít Ladislav Šimko. Na fóre sa zúčastnili o.i. nemecká kancelárka Angela Merkelová, komisár pre regionálnu politiku Johannes Hahn, bavorský krajinský premiér, ministri zahraničných vecí Rumunska, Maďarska, delegácia zo SR na čele so štátnym tajomníkom MŠVVaŠ SR p. Chudobom. Základnou ideou bolo zameranie ideí DS k výsledkom. Konalo sa mnoho workshopov. Z vystúpenia p. Merkelovej je zjavné, že Nemecko má záujem na posilnenie makro-regionálnych politík v záujme konzistentnej a úspešnej Európy.

K bodu 4

Jednotliví zástupcovia pracujúci v príslušných riadiacich skupinách DS podali informácie o stave implementácie DS v rámci zodpovedajúcich prioritných oblastí. Písomné vstupy referujúcich budú zverejnené na webovej stránke DS.

PA7 – prezentovala p. Cimbáková, MŠVVaŠ SR; informovala, že od 5.9.2012 sa uskutočnila podstatná zmena v koordinácii, keď sa na základe uznesenia vládySR č. 452/2012 novým koordinátorom pre PA7 za SR stalo MŠVVaŠ SR (namiesto SAV); podala prehľad aktivít za posledné obdobie; informácie o vytvorení Národnej riadiacej skupiny pre PA7;

PA4 – prehľad aktivít za posledné obdobie prezentoval p. Bujnovský z VÚVH;

PA1a – prehľad aktivít za posledné obdobie prezentoval p. Novák z Agentúry rozvoja vodnej dopravy (delegovane za p. Vaníčka z MDVRR SR);

PA1b - prehľad aktivít za posledné obdobie prezentoval p. Žembera z MDVRR SR (delegovane za p. Procházku z MDVRR SR);

PA2 – zástupca p. Jurášek sa nezúčastnil stretnutia;

PA3 - prehľad aktivít za posledné obdobie prezentovala p. Hatalová z MDVRR SR;

PA5 a PA 6 - prehľad aktivít za posledné obdobie prezentovala p. Greifová z MŽP SR;

PA8 - prehľad aktivít za posledné obdobie prezentoval p. Svoboda z MH SR a doplnil ho p. Ács z Únie klastrov Slovenska;

PA9 - prehľad aktivít za posledné obdobie prezentovala p . Štěpánková z MŠVVaŠ SR;

PA10 - prehľad aktivít za posledné obdobie prezentovala p. Malčeková z MV SR (agendu prevzala po p. Šimoňákovi);

PA11 - zástupca sa nezúčastnil stretnutia – pôsobnosť spadá pod Prezídium policajného zboru SR.

K bodu 5

P. Šimko v záujme konsolidácie členstva v konzultačnej skupine pre dunajskú stratégiu vzniesol požiadavku, aby pri zmene zástupcu pracujúceho v príslušnej riadiacej skupine DS okamžite informovali nielen koordinátora oblasti ale aj Národný kontaktný bod. Na ďalšie stretnutia budú prizývaní aj zástupcovia tvoriaci viacročný finančný rámec a nové operačné programy.

P. Čajková z MŽP SR uviedla, že v rámci PA5 je problém s nomináciami, kde riadenie rizík v oblasti ŽP (prírodné nebezpečenstvá) vyžaduje nomináciu aj z MV SR pre krízové riadenie a civilnú ochranu.

P. Greifová z MŽP SR uviedla, že to isté platí v PA6 – za problematiku pôdy, kvalitu ovzdušia, biodiverzity, znečistenie ŽP a stretnutí by sa mali zúčastňovať 4 experti, ale zúčastňuje sa iba jeden. Vzniesla požiadavku na národného koordinátora, aby podporil nominácie pre viacerých členov. Bolo by potrebné oficiálne nominovať týchto expertov.

P. Šimko ozrejmil, že jeden člen má hlasovacie právo a ostatní môžu byť prizvaní ale bez hlasovacieho práva. Upozornil, že táto konzultačná skupina je zriadená na základe uznesenia vlády SR č. 497/2011, bod B4. Navrhol preto, aby na svojom rezorte zabezpečili nominácie na základe tohto uznesenia, a až následne bude urgovať zabezpečenie nominácií zo svojej pozície národný koordinátor.

K bodu 6

OPP navrhol tabuľku na pravidelné štvrťročné predkladanie informácií o činnosti riadiacich skupín zástupcami SR v riadiacich skupinách za všetkých 11 prioritných oblastí. Zasielanie tabuliek bolo na stretnutí konsenzuálne schválené. Tabuľky je potrebné zasielať raz štvrťročne.

Prvú je potrebné zaslať na OPP za 4. štvrťrok 2012 do 7. januára 2013 na e-mailovú adresu uvedenú na webovej stránke DS. Tabuľka je uvedená ako príloha k tomuto zápisu.

K bodu 7

P. Šimko informoval, že dňa 11.1.2013 bude stretnutie národných kontaktných bodov vo Viedni; 30.-31.1.2013 bude v Bruseli stretnutie národných kontaktných bodov spolu s koordinátormi prioritných oblastí EUSDR – bude sa hodnotiť vývoj za rok 2012.

P. Poláček z Dunajského vedomostného klastra poskytol krátku informáciu o aktivitách DVK a pripravovaných projektoch.

P. Ács navrhol pomoc a podporu DS formou spoločného memoranda, ktorým by mohli osloviť podpredsedu vlády pre investície p. Vážneho, ako aj iných predstaviteľov vlády o možnom zapojení slovenských subjektov do aktivít a projektov v rámci DS.

P. Šimko uvítal túto iniciatívu a navrhol zrealizovať spoločné memorandum začiatkom januára 2013.

Zapísala: Magdaléna Hájeková, OPP

Schválili: Ladislav Šimko, riaditeľ OPP;

Príloha: Tabuľka pre pravidelné predkladania informácií o aktivitách v rámci jednotlivých prioritných oblastí

**Prioritná oblasť**: *(doplniť príslušnú prioritnú oblasť)*

|  |  |  |
| --- | --- | --- |
|  | **Aktivity k danému štvrťroku**  *(dátum)* | **Plánované aktivity na budúci štvrťrok** *(dátum)* |
| **Zasadnutia riadiacich skupín** | *Uviesť termíny, miesta konania, účastníkov a zásadné závery zo zasadnutí riadiacej skupiny za príslušnú prioritnú oblasť za predchádzajúci štvrťrok (najmä míľniky prioritne oblasti, ich aktualizáciu, špecifické iniciatívy najmä v oblasti governance a financovania)* | *Uviesť plánované aktivity riadiacej skupiny plánované na nasledujúci štvrťrok (ak sú známe)* |
| **Aktivity na úrovni rezortu/rezortov** | *Uviesť aktivity ministerstva/rezortu, prípadne medzirezortné aktivity za predchádzajúci štvrťrok* | *Uviesť aktivity ministerstva/rezortu, prípadne medzirezortné aktivity plánované na nasledujúci štvrťrok* |
| **Medzinárodné aktivity** | *Uviesť medzinárodné aktivity presahujúce rámec riadiacich skupín, relevantné pre dunajskú stratégiu (spoločné aktivity viacerých PAC, informácie o vzniku nových združení na podporu EUSDR, participáciu Slovenska strany v nich)* | |
| **Projekty** | *Uviesť predložené (navrhované) a schválené (Letter of recommendation) projekty dunajskej stratégie – predkladateľ, zainteresované krajiny, financovanie, etapa schvaľovania* | |
| **Ostatné relevantné informácie** | *Uviesť akékoľvek informácie, ktoré majú, respektíve by mohli mať nejakú spojitosť s implementáciou dunajskej stratégie* | |